**ORDIN**

**privind modificarea Ordinului preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 32/2021 privind aprobarea Caietului de sarcini - cadru al serviciului public inteligent alternativ pentru procesarea apelor uzate urbane**

Având în vedere:

* art. 20 alin. (1) lit. a) și art. 21 alin. (1) lit. f) din Legea serviciilor comunitare de utilităţi publice nr. 51/2006, republicată, cu modificările și completările ulterioare;
* art. II din Legea nr. 121/2021 privind aprobarea Ordonanței de urgență a Guvernului nr. 172/2020 pentru modificarea și completarea unor acte normative, aprobarea unor măsuri privind proiectele de mediu cu finanțare din fonduri externe nerambursabile, precum și pentru reglementarea serviciului public inteligent alternativ pentru procesarea apelor uzate urbane;
* Referatul de aprobare al Direcției generale reglementări, autorizări nr. 909.735 din 22 iunie 2021,

în temeiul dispozițiilor art. 4 alin. (4) din Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice – A.N.R.S.C., aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 22/2017, cu modificările și completările ulterioare, şi ale art. 16 alin. (7) și (9) din Legea serviciilor comunitare de utilități publice nr. 51/2006, republicată, cu modificările și completările ulterioare,

     **preşedintele Autorităţii Naţionale de Reglementare pentru Serviciile Comunitare de Utilităţi Publice** emite următorul ordin:

**Art. I** – Ordinului preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 32/2021 privind aprobarea Caietului de sarcini - cadru al serviciului public inteligent alternativ pentru procesarea apelor uzate urbane, publicat în Monitorul Oficial al României, Partea I, nr. 66 din 21 ianuarie 2021, se modifică după cum urmează:

1. **Titlul ordinului se modifică și va avea următorul cuprins:**

***„ORDIN privind aprobarea Caietului de sarcini - cadru al serviciului public inteligent alternativ pentru procesarea apelor uzate din cadrul unităților administrativ-teritoriale”***

1. **Articolul 1 se modifică și va avea următorul cuprins:**

„Art. 1. – Se aprobă Caietului de sarcini - cadru al serviciului public inteligent alternativ pentru procesarea apelor uzate din cadrul unităților administrativ-teritoriale, prevăzut în anexa care face parte integrantă din prezentul ordin.”

1. **Titlul anexei se modifică și va avea următorul cuprins:**

***„CAIET DE SARCINI - CADRU al serviciului public inteligent alternativ pentru procesarea apelor uzate din cadrul unităților administrativ-teritoriale****”*

1. **În tot cuprinsul anexei, sintagma** „**apelor uzate urbane**”**se înlocuiește cu sintagma** „**apelor uzate din cadrul unităților administrativ-teritoriale**”.
2. **În anexă, la articolul 2, alineatul (1) se modifică și va avea următorul cuprins:**

„Art. 2 - (1) Caietele de sarcini se întocmesc în concordanţă cu necesităţile obiective ale consiliilor locale şi asociaţiilor de dezvoltare intercomunitară, după caz, cu respectarea în totalitate a cerinţelor minimale precizate în caietul de sarcini-cadru.”

1. **În anexă, articolul 12 se abrogă.**
2. **În anexă, articolul 13, litera c) se modifică și va avea următorul cuprins:**

„c) respectarea indicatorilor de performanţă şi calitate stabiliţi prin contractul de delegare a gestiunii sau prin hotărârea de dare în administrare a serviciului;”.

1. **În anexă, articolul 14 se modifică și va avea următorul cuprins:**

„Art. 14 - Obligaţiile şi răspunderile personalului de operare al operatorului sunt cuprinse în regulamentul serviciului.”

**Art. II** – Prezentul ordin se publică în Monitorul Oficial al României, Partea I.

Preşedintele

Autorităţii Naţionale de Reglementare

pentru Serviciile Comunitare de Utilităţi Publice,

**Ionel Tescaru**

Bucureşti, 12 iulie 2021.

Nr. 323.